Salêbêtipun lare èstri wau dèrèng mangsuli, tiyang sêpuhipun lare èstri kala-kala kengkenan ngundang dhatêng pun A wau, inggih dipun jak lalinggihan omong-omong lare èstri ugi dipun purih manggihi, supados têpang, sanès dintên makatên malih, têrkadhang lare èstri dipun ajak martuwi gêntos dhatêng griyaning tiyang sêpuhipun pun A gêgêntosan ngantos rambah-rambah, kawontênan makatên wau lare èstri lajêng sagêd nimbang-nimbang, badhe wangsulanipun dhatêng tiyang sêpuhipun, sampun tamtu têtêpangan punika wau wohipun lajêng sagêd angyaktosi, wêwatêkaning satunggal-satunggalipun. Wasana manawi pêpanggihan wau sampun sawatawis kêrêp, tiyang sêpuhipun lare èstri lajêng sagêd ngambali pitakèn malih, kadugi nglampahi punapa botên. Sampun tamtu lare èstri lajêng sagêd ngaturi wangsulan ingkang gumathok.